书轴赋
吕牧 (Tang)
方舆之静也。轴居其重。大辂之转也。轴当其用。夫履端抱圆。何所适而不中。则有饰以金玉。交以丹漆。乍骈首于青案。或周身于缥帙。虽偶提而偶携。亦无固而无必。故能退尺则不短。进寸则不长。得随时之舒卷。合君子之行藏。刘向校书之时。偏薰兰气。杨雄草元之所。独染芸香。其质则微。其用不浅。若轮毂之负载。同户枢之开转。能藏飞鹤之书。更掩回鸾之篆。妙撝谦以处厚。每求伸而先卷。遭秦则玉质斯焚。入汉则石渠可践。别有韬黄公之秘略。怀王烈之素书。探禹穴而谁见。启金縢而有诸。仲宣之藏万卷。惠子之藏五车。非我轴之何宝。能怀文以自如。岂俟脂膏后运。枘凿方虚。彼所恃而有待。假经籍为蘧庐。